b'\n_START_ARTICLE_\nGenova\n_START_SECTION_\nGeografie\n_START_PARAGRAPH_\nGenova se \xc3\xaentinde din est \xc3\xaen vest pe o distan\xc8\x9b\xc4\x83 de mai bine de 15\xc2\xa0km, dar din nord (contrafor\xc8\x9bii mun\xc8\x9bilor Apenini Ligurici) spre sud (Marea Mediteran\xc4\x83) pe mai pu\xc8\x9bin de 3\xc2\xa0km, conform topografiei locului, \xc3\xaentre munte \xc8\x99i mare. Ora\xc8\x99ul s-a dezvoltat \xc3\xaen jurul Portului Vechi (Porto Antico), un fost golf semi-circular, care ad\xc4\x83poste\xc8\x99te ast\xc4\x83zi un muzeu al marinei \xc8\x99i un mare acvariu public, cel mai mare din Italia \xc8\x99i al doilea din Europa, dup\xc4\x83 cel din Valencia._NEWLINE_\xe2\x80\x9eStrada Nuova\xe2\x80\x9d (\xc3\xaen prezent via Garibaldi) \xc8\x99i \xe2\x80\x9ePalazzo dei Rolli\xe2\x80\x9d din Genova au fost \xc3\xaenscrise \xc3\xaen anul 2006 pe lista patrimoniului cultural mondial UNESCO.\n_START_SECTION_\nIstorie\n_START_PARAGRAPH_\nPentru aproximativ opt secole Genova a fost capitala Republicei Genova, care cuprindea majoritatea Liguriei, Corsica (dat\xc4\x83 Fran\xc8\x9bei in 1768), o parte din Piemont (partea numit\xc4\x83 oltregiogo) \xc8\x99i insula Capraia._NEWLINE_Cele mai vechi dovezi g\xc4\x83site in zona ora\xc8\x99ului sunt un a\xc8\x99ez\xc4\x83m\xc3\xa2nt din Neolitic (\xc3\xaen zona Brignole) din mileniul V sau IV \xc3\xae.Hr. \xc8\x99i locuin\xc8\x9be din Epoca Bronzului (un perete aproape de r\xc3\xa2ul Bisagno)._NEWLINE_Ora\xc8\x99ul a avut originea l\xc3\xa2nga fortifica\xc8\x9bia (oppidum) de pe colina "di Castello"(Castelului), aproape de portul antic, intemeiat\xc4\x83 la \xc3\xaenceputul secolului V \xc3\xae.Hr._NEWLINE_\xc3\x8en antichitate, Genua era un or\xc4\x83\xc8\x99el al Ligurilor. Aliat credincios al Romei, spre deosebire de alte popoare ligure \xc8\x99i celtice din Italia de nord (care se al\xc4\x83turaser\xc4\x83 cartaginezilor \xc3\xaen Al Doilea R\xc4\x83zboi Punic), Genova \xc8\x99i-a pierdut din importan\xc8\x9b\xc4\x83 ca ora\xc8\x99-port dup\xc4\x83 ascensiunea noului port Vada Sabatia, l\xc3\xa2ng\xc4\x83 Savona._NEWLINE_Timp de cinci secole \xc3\xaen fiecare parte a M\xc4\x83rii Mediterane s-au dezvoltat numeroase colonii genoveze, acestea fiind ori emporii, ori colonii propriu-zise, \xc3\xaen str\xc3\xa2ns\xc4\x83 leg\xc4\x83tur\xc4\x83 cu Republica, cu Banco di San Giorgio (Banca Sf\xc3\xa2ntului Gheorghe) sau cu cet\xc4\x83\xc8\x9benii priva\xc8\x9bi._NEWLINE_\xc3\x8en anul 411 este asediat\xc4\x83, cucerit\xc4\x83 \xc8\x99i pr\xc4\x83dat\xc4\x83 de Vizigo\xc8\x9bi, iar \xc3\xaen 493 ajunge, odat\xc4\x83 cu toat\xc4\x83 Italia, \xc3\xaen m\xc3\xa2inile Ostrogo\xc8\x9bilor. Romanii (de R\xc4\x83s\xc4\x83rit), condu\xc8\x99i de generalul Velisarie, o recuceresc \xc3\xaen anul 536 \xc8\x99i se men\xc8\x9bin p\xc3\xa2n\xc4\x83 \xc3\xaen 650 c\xc3\xa2nd ora\xc8\x99ul este cucerit de Lombarzi. \xc3\x8en 774, intr\xc4\x83 \xc3\xaen componen\xc8\x9ba imperiului Francilor, apoi \xc3\xaen cea a ducatului Lombardiei, el \xc3\xaensu\xc8\x99i parte a imperiului "Roman" Germanic.\n_START_SECTION_\nCultura\n_START_PARAGRAPH_\nGenova datoreaz\xc4\x83 rena\xc8\x99terea sa cultural\xc4\x83 \xc3\xaentr-o mare m\xc4\x83sur\xc4\x83 proiectului s\xc4\x83u de mediu (de exemplu, crearea de diverse parcuri naturale, cum ar fi Parcul Natural Beigua \xc8\x99i Parcul Natural Aveto), dar \xc3\xaen primul r\xc3\xa2nd a m\xc4\x83surilor structurale \xc3\xaen centrul ora\xc8\x99ului. Legat de aniversarea lui Columb \xc3\xaen 1992 \xc8\x99i Expo 1992, a fost construit cel mai mare acvariu din Europa. Acquario di Genova se afl\xc4\x83 pe aria portului turistic, complet restructurat din 1992 (Porto Antico), care ofer\xc4\x83 locuri pentru sute de b\xc4\x83rci \xc8\x99i iahturi.\n_START_SECTION_\nArhitectura\n_START_PARAGRAPH_\n\xc3\x8en anii 1980 \xc8\x99i 1990 mai multe cl\xc4\x83diri, mai ales biserici si palate, p\xc3\xa2n\xc4\x83 atunci neglijate, au fost restaurate \xc8\x99i reconstruite.  De exemplu, printre acestea, \xc8\x99i monumentul rena\xc8\x99terii Basilica di Santa Maria Assunta, care datorit\xc4\x83 pozi\xc8\x9biei pe Carignano, o colina a ora\xc8\x99ului, este aproape vizibil\xc4\x83 din orice punct._NEWLINE_O apreciere cultural\xc4\x83 ora\xc8\x99ului a adus restaurarea complet\xc4\x83 a somptuosului Palazzo Ducale, c\xc3\xa2ndva centrul puterii Dogilor \xc8\x99i senatori \xc8\x99i ast\xc4\x83zi loc de \xc3\xaent\xc3\xa2lnire pentru numeroase evenimente culturale, c\xc3\xa2t \xc8\x99i a Operei Carlo Felice. Ambele cl\xc4\x83diri sunt situate \xc3\xaen Piazza De Ferrari, care reprezint\xc4\x83 centrul ora\xc8\x99ului._NEWLINE_Un alt monument important al Genovei este cimitirul Staglieno. Aici se afl\xc4\x83 mormintele unor personalit\xc4\x83\xc8\x9bi cunoscute, printre care Giuseppe Mazzini, Fabrizio de Andr\xc3\xa9 \xc8\x99i so\xc8\x9bia lui Oscar Wilde.\n_START_SECTION_\nOra\xc8\x99ul vechi\n_START_PARAGRAPH_\nFortifica\xc8\x9biile sunt o m\xc4\x83rturie a istoriei turbulente a fostei Republici. C\xc3\xa2ndva Genova a fost \xc3\xaenconjurat\xc4\x83 de un zid continuu. Por\xc8\x9biuni \xc3\xaentregi precum \xc8\x99i o mare parte din fort pot fi v\xc4\x83zute \xc8\x99i ast\xc4\x83zi._NEWLINE_Ora\xc8\x99ul vechi din Genova este unul dintre cele mai mari din Europa. \xc3\x8en anii de dup\xc4\x83 al doilea r\xc4\x83zboi mondial a fost tot mai abandonat. Din cauza problemelor grave economice, cum ar fi declinul portului \xc8\x99i \xc8\x99antierului naval, lipsei de munc\xc4\x83 \xc8\x99i a emigra\xc8\x9biei, au lipsit pe de o parte bani pentru a-l conserva. Pe de alt\xc4\x83 parte, de asemenea, tot mai pu\xc8\x9bini genovezi au vrut s\xc4\x83 locuiesc\xc4\x83 \xc3\xaen cartierul istoric._NEWLINE_Ceva s-a f\xc4\x83cut abia \xc3\xaenainte de anul 2004, c\xc3\xa2nd Genova a fost Capital\xc4\x83 European\xc4\x83 a Culturii. Vechiul port, situat la vest de ora\xc8\x99ul vechi, a fost substan\xc8\x9bial reorganizat \xc3\xaen 1990 de c\xc4\x83tre arhitectul ora\xc8\x99ului, Renzo Piano. A\xc8\x99a a fost creat\xc4\x83 o trecere de la ora\xc8\x99ul vechi la portul vechi. Principala ax\xc4\x83 a ora\xc8\x99ului vechi, Via di San Lorenzo, a fost extins\xc4\x83. Nenum\xc4\x83rate palate au fost restaurate. \xc3\x8en apropiere de Porta Soprana, fosta poart\xc4\x83 a ora\xc8\x99ului, se afl\xc4\x83 presupusa cas\xc4\x83 \xc3\xaen care s-a n\xc4\x83scut Christopher Columb._NEWLINE_Un contrast mare cu ora\xc8\x99ul vechi medieval sunt cl\xc4\x83dirile aristrocrate si palatele fastuase din Le Strade Nuove din secolul al XVI-lea. Pe Via Garibaldi \xc8\x99i Via Balbi cu palatele sale, cur\xc8\x9bi interioare si gradini, s-a aflat clar \xc3\xaentreaga bog\xc4\x83\xc8\x9bie de odinioar\xc4\x83 ca putere maritim\xc4\x83 \xc8\x99i financiar\xc4\x83 a Europei. \xc3\x8en primul r\xc3\xa2nd este Palazzo Ducale, men\xc8\x9bionat din secolul al XIII-lea, care este situat, la cap\xc4\x83tul estic al Via di San Lorenzo. \xc3\x8en Via Garibaldi sunt, de asemenea, cele mai importante muzee de art\xc4\x83 din ora\xc8\x99, Palazzo Rosso \xc8\x99i Palazzo Bianco \xc3\xaen  Via Balbi, cl\xc4\x83direa principal\xc4\x83 a Universit\xc4\x83\xc8\x9bii din Genova._NEWLINE_\xc3\x8en jurul portului Genova  s-a obi\xc8\x99nuit p\xc3\xa2n\xc4\x83 \xc3\xaen ziua de azi, tradi\xc8\x9bia Trallalero, o form\xc4\x83 de crea\xc8\x9bie muzical\xc4\x83 pe mai multe voci f\xc4\x83r\xc4\x83 instrumente.\n_START_SECTION_\nFarul\n_START_PARAGRAPH_\n\xc3\x8en apropiere de Fontana di Piazza de Ferrari este situat farul, sau La Lanterna, reper al ora\xc8\x99ului Genova. Acesta este situat pe un deal, \xc3\xaen apropiere de cartierul Sampierdarena, \xc3\xaen districtul de vest al ora\xc8\x99ului. Cladirea are o \xc3\xaen\xc4\x83l\xc8\x9bime de 77 m (117 m cu funda\xc8\x9bia) \xc8\x99i const\xc4\x83 din dou\xc4\x83 turnuri suprapuse cu planuri p\xc4\x83trate._NEWLINE_Farul ridicat \xc3\xaen anul 1128, a fost \xc3\xaen anul 1514, \xc3\xaen timpul asediului francez, grav deteriorat \xc8\x99i reconstruit abia \xc3\xaen 1543. Fanalul se poate observa, \xc3\xaen condi\xc8\x9bii de vizibilitate bun\xc4\x83, chiar de la o distan\xc8\x9b\xc4\x83 de p\xc3\xa2n\xc4\x83 la 36 mile marine (aproximativ 55 km).\n_START_SECTION_\nUniversitatea \xc8\x99i Academiile\n_START_PARAGRAPH_\n\xc3\x8en Genova, se afl\xc4\x83 Universit\xc3\xa0 degli Studi di Genova, cu alte institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt \xc3\xaen Imperia, Savona, Chiavari \xc8\x99i La Spezia. Acesta acoper\xc4\x83 aproape toate facult\xc4\x83\xc8\x9bile, prioritar fiind Facultatea de Construc\xc8\x9bii Navale._NEWLINE_Importante academii din Genova sunt Conservatorio "Niccol\xc3\xb2 Paganini",  Accademia Ligustica di Belle Arti \xc8\x99i Academia de Marin\xc4\x83 Comercial\xc4\x83 Italian\xc4\x83.'